**ޔައުމިއްޔާ**

**ޢާއްމު ކޮމިޓީގެ 9 ވަނަ ބައްދަލުވުން. (28.04.2010)**

ރިޔާސަތުން ވާހަކަދެއްކެވުން:

ޝުކުރިއްޔާ. އަޅުގަނޑު، މިހާރު ސިސްޓަމު ރަނގަޅުވެފައި މިވަނީ. މި ރެކޯޑުކުރެވޭ ގޮތަށް މިހާރު މިއޮތީ. އެހެންވީމަ، އަޅުގަނޑު ރޮޒެއިނާ އަށް ފުރުޞަތު އަރުވަން.

ތުލުސްދޫ ދާއިރާގެ މެންބަރު ރޮޒައިނާ އާދަމް ވާހަކަދެއްކެވުން:

އަޅުގަނޑު ހަމަ ކުރިންވެސް ދެންނެވި ފަދައިން މިކަހަލަ މުހިންމު ބިލުތައް އެބައޮތޭ. އެކަމަކު، ދެން އަޅުގަނޑުމެންނަށް މި ބިލު މިހާރުއްސުރެން ނިންމަން އަޅުގަނޑުމެން މި އަސްލުގައި މި ނިންމި ގޮތަކީ މި ޤަރާރުގައި މިވާ ގޮތަށް. އެއީ އިލެކްޝަންސް ކޮމިޝަނަށް ވެސް ވަގުތު އެބަދޭންޖެހޭ މިކަމަށް ޕްރިޕެއާވާން. އެމީހުން އަޅުގަނޑުމެން ކުރީގައި ކޮމިޓީ އަށް ގެނެސްގެން ވާހަކަދެއްކިއިރު ވިދާޅުވެފައި އޮތީ އެންމެ މަދުވެގެން ވެސް 120 ދުވަސް އެއީ އެމީހުންނަށް ތެޅިމަރުވެގެން ވެސް މިކަން ކުރެވޭނެ ދުވަހެއް. އެއަށްވުރެން ވެސް ގިނަ ދުވަސް ދިނިއްޔާއޭ ރަނގަޅީ. ދެން މިހާރު ބިލުގައި އޮތްގޮތުން މިބުނަނީ 150 ދުވަސް އެބަ ދޭންޖެހެއޭ. އެހެންވީމަ، އަނެއްކާ އެ ދޭތެރެއިން އެއް މަސް ޗުއްޓީ އައިސްފިއްޔާމުން ލަސްވެގެން މި އިންތިޚާބު ދާތީވެ ޤާނޫނުއަސާސީގައި ބާއްވަން ވަކި ދުވަހަކަށް ނިމިފައި އޮތް އިންތިޚާބަކަށް ވާތީވެ އަޅުގަނޑުމެން މި ޤަރާރު ހުށަހަޅާފައި މިއޮތީ. އެހެންވީމަ، ހަމަ މި ޤަރާރު މި އޮތްގޮތަށް ފާސްކުރަން އަދިވެސް ހަމަ އަޅުގަނޑު ހުށަހަޅާލަން.

ރިޔާސަތުން ވާހަކަދެއްކެވުން:

އާދެ، މި ރޮޒެއިނާގެ ހުށަހެޅުމަށް ތާއީދު ވެސް ލިބިފައިވަނީ. ދެން އެހެންނަމަވެސް އިތުރު ވާހަކަތަކެއް މީގައި ހުށަހެޅިފައިވާތީ މި ބަޙުސް އިތުރަށް މިދަނީ ކުރިއަށް. ދެން މިހާރު މިއޮތީ 2 ހުށަހެޅުމެއް. ޢަލީ މުޙައްމަދު އެބައޮތް ފުރުޞަތަކަށް އެދިވަޑައިގެންފައި އަދި އިލްހާމު ވެސް އެބައޮތް ފުރުޞަތަކަށް އެދިވަޑައިގެންފައި. އެހެންނަމަވެސް، ތަޅުމުގައި ވެސް ބަޙުސްތަކެއް ނާންނާތީ، އަނެއްކާ އިތުރު މީޓިންގ ވެސް އެބަދޭ. ޤައުމީ ސަލާމަތާ ބެހޭ ކޮމިޓީގެ ބައްދަލުވުމެއް. މިހާރު 2 ހުށަހެޅުން އޮތުމާއެކު 2 ހުށަހެޅުން އަޅުގަނޑު ދަންނަވާލާނަން. އެއް ހުށަހެޅުމަކީ މިހާރު ޤަރާރު މިއޮތްގޮތަށް ފާސްކޮށް ތަޅުމަށް ފޮނުވުން، ފާސްކުރަން ފެންނަކަމަށް ތަޅުމަށް ފޮނުވުން. ދެން އަނެއް ހުށަހެޅުމަކީ ކަޓަރު އެޅުމުގެ ބިލާއި ޓެކްސްގެ ބިލު މީގައި ހިމަނައިގެން ތަޅުމަށް ފާސްކުރަން ފޮނުވަން.

ގެމަނަފުށި ދާއިރާގެ މެންބަރު އިލްހާމް އަޙްމަދު ވާހަކަދެއްކެވުން:

އަޅުގަނޑަށް ފެނޭ، ފުރުޞަތު ދެއްވީ ދެއްތޯ. މޫސާ މަނިކާ ދެން ގަސަމްގެ ރެކޯޑިންގ ހަމަ ރެކޯޑުކޮށްލަން އަޅުގަނޑަށް ފެނޭ. އެއީ އެއްކަލަ އޭރު ދެން ވިދާޅުވި ސިސްޓަމަށް އެރާއެއް އަރާފައި އިނީމަ ރެކޯޑުނުކުރެވެންޏާ އަޅުގަނޑަށް ފެންނަނީ އެ ހުށަހެޅުން ހުށަހަޅާލަން. އެއީ ދެން ރަނގަޅު ގޮތަކަށް ވާތީ އަޅުގަނޑު ހަމަ އެ ވާހަކަ ދަންނަވާލީ. އޭރުން އޮންނާނެތާ ރެކޯޑުގައި ފެންނަން. ދެން ރޮޒެއިނާ މިއީ ފުރުޞަތެއް ކަމަށްވަންޏާ ރޮޒެއިނާގެ ހުށަހެޅުމަށް އަޅުގަނޑު ތާއީދުކުރާ ވާހަކަ ދަންނަވަން.

ރިޔާސަތުން ވާހަކަދެއްކެވުން:

އާދެ އަޅުގަނޑު މި ރެކޯޑަށްޓަކައި ދަންނަވާލަން މޫސާ މަނިކަށް ފުރުޞަތު އަރުވާނަން. އަދި ގަސަމަށް ވެސް ފުރުޞަތު އަރުވާނަން.

ހުޅުހެންވޭރު ދާއިރާގެ މެންބަރު މޫސާ މަނިކު ވާހަކަދެއްކެވުން:

ޝުކުރިއްޔާ މުޤައްރިރު. އާދެ އަޅުގަނޑުގެ ހުށަހެޅުމަކީ މި ޤަރާރު ޢާއްމު ކޮމިޓީން ނިންމާފައި މި މަޖިލީހުގެ ތަޅުމަށް ފޮނުވާއިރުގައި މި ޤަރާރުގައި އެކުލަވައިދޭށޭ މިހާރު މި މަޖިލިސް ޗުއްޓީ އަށް ގޮސްގެން ޗުއްޓީ ދުވަސްވަރު މަސައްކަތްކުރާކަމަށް ވަނީވިއްޔާ ޓެކްސް ބިލުތަކާއި ގޭންގް ކުށްތަކާއި އަދި އެހެންވެސް ބިރުވެރިކަން ރައްޔިތުން ތެރޭގައި އުފެދިފައިވާތީވެ އެކަމާ ގުޅިގެން ސަރުކާރުން ފޮނުވާފައިވާނެ 3 ބިލެއް. މި 3 ބިލުގެ މަސައްކަތް ނިންމާލާފައި އަޅުގަނޑުމެން ދާން. އެއީ އަޅުގަނޑުގެ ހުށަހެޅުމަކީ.

ތިނަދޫ ދާއިރާގެ މެންބަރު މުޙަންމަދު ގަސަމް ވާހަކަދެއްކެވުން:

އާދެ، ޝުކުރިއްޔާ. އަޅުގަނޑު ހަމަ މޫސާ މަނިކުގެ އެ ހުށަހެޅުމަށް ތާއީދުކުރަން. ދެން އަޅުގަނޑު ވެސް ޤަބޫލުކުރާގޮތުގައި މޫސާ މަނިކު އެ ދެންނެވި 2 ބިލުގެ މަސައްކަތް ހަމަ ކޮށްލެވިދާނެކަމަށް އަޅުގަނޑަށް ވެސް ޤަބޫލުކުރެވޭތީ އަޅުގަނޑު ހަމަ އެއަށް ތާއީދުކުރީ. ޝުކުރިއްޔާ.

ރިޔާސަތުން ވާހަކަދެއްކެވުން:

އާދެ އަޅުގަނޑު ޢަލީ މުޙައްމަދަށް ފުރުޞަތެއް އަރުވާނަން. ޢަލީ މުޙައްމަދުގެ ފުރުޞަތަށް ފަހުގައި އަޒީ އަށް ފުރުޞަތު.

ވެލިދޫ ދާއިރާގެ މެންބަރު ޢަލީ މުޙަންމަދު ވާހަކަދެއްކެވުން:

އާދެ އަޅުގަނޑު ދަންނަވާލަން ބޭނުންވީ، މި މަޖިލީހަށް މި ޤަރާރު ހުށަހެޅިފައި މިއޮތީ މަޖިލީހުގެ ވަގުތު އެކްސްޓެންޑްކުރަން މިއޮތީ ވަކި މަޤުޞަދަކަށްޓަކައި ކަމަށް އަޅުގަނޑަށް ހަމަ ޔަގީންކުރެވޭ. ނަމަވެސް އަޅުގަނޑު ދަންނަވާލަން މިއުޅެނީ އެ މަޤުޞަދު ހާސިލުކުރުމަށްޓަކައި އަޅުގަނޑުމެން ނަގާ ވަގުތުގައި، ވަގުތުގެ ތެރޭގައި އިތުރު އެހެން ކަމެއް ކުރެވެން އޮވެއްޖެކަމަށްވަންޏާ އެކަމެއް ނުކުރުމަކަށް އަޅުގަނޑު އެއްގޮތަކަށް ވެސް މި އިންކާރެއް ނުކުރަން. އެ މައްސަލައެއް ނެތް. އޭގެތެރެއަށް ފައްތައިގެން ކޮންމެ ކަމެއް. އެހެންނަމަވެސް މީގެ އަޅުގަނޑުމެން އެ ހަދާ ޝެޑިއުލަކަށް ވުރެން އިތުރުވެގެން ނުވާނެ. މީގައި އެބައުޅޭ ވަރަށް މުހިންމު މައްސަލައެއް. މިދެންނެވީ، ނިމުމަށްފަހުގައި އެބައޮތް އެއް މަސްދުވަހުގެ ޗުއްޓީއެއް ދޭން. އެހެންވީމަ، އެވެސް ވަރަށް ބޮޑު މައްސަލައަކަށް ވެގެންދާނެ. އެހެންވީމަ، އަޅުގަނޑު ހިތަށްއަރަނީ އަޅުގަނޑުމެން މި ޤަރާރުގައި މިއޮތް މަޤުޞަދާ ދެން އެއާ ތަޢާރުޟުނުވާ ގޮތަކަށް އެހެން ކަމެއް ކުރިޔަކަސް އަޅުގަނޑުގެ މާ ބޮޑު އިޢުތިރާޟެއް ނެތްކަމަށް.

ރިޔާސަތުން ވާހަކަދެއްކެވުން:

އާދެ އަޅުގަނޑު އަޒީ އަށް ފުރުޞަތު އެރުވުމަށްފަހުގައި ދެން ވޯޓަށް އަހާލާނަން. އަޒީ.

މާވަށު ދާއިރާގެ މެންބަރު ޢަބްދުލްޢަޒީޒް ޖަމާލް އަބޫބަކުރު ވާހަކަދެއްކެވުން:

ޝުކުރިއްޔާ. އަޅުގަނޑު ކުރުކޮށްލާފައި ދަންނަވާލަން ބޭނުންވަނީ ދެންމެ މޫސާ މަނިކު އެ ވިދާޅުވި މަސައްކަތްޕުޅު ކުރެއްވޭނެ މި ވަގުތުގެތެރޭގައި އަވަސްކުރައްވަންޏާ. އެކަމަކު، އަޅުގަނޑު މިކަމަށްޓަކައި ދެން ހުރި ހުރިހާ ބިލުތައް ނިމެންދެން ދިގު ދަންމާލައިފިއްޔާ މިކަމާ ގުޅިގެން ފަހުން ދޭ ޗުއްޓީގެ ސަބަބުން އެހެން މައްސަލަތައް ކުރިމަތިވެދާނެތީވެ ހަމައެކަނި މި ބިލަށް އަޅުގަނޑުމެން ރިޢާޔަތްކޮށްގެން ޗުއްޓީ އަށް ނުގޮސް މަޑުކުރަން ފެންނަނީ. ދެން އެ މުއްދަތުގެ ތެރޭގައި އެ ވިދާޅުވި ބިލުތައް ކޮމިޓީން އަވަސްކޮށްފިކަމަށްވަންޏާ ހަމަ ނިންމާލެވޭނެ. އެކަމަށް ހުރިހާ މެންބަރުން ވެސް ސަމާލުކަން ދެއްވީމަ ރަނގަޅުވާނެކަމަށް ފެންނާތީ މިއަށް ހަމަ މި ޤަރާރުގައި ހުށަހެޅިފައި އޮތްގޮތަށް އަޅުގަނޑު ރޮޒެއިނާގެ ހުށަހެޅުމަށް ތާއީދުކުރާ ވަހަކަ ދަންނަވާލަން.

ރިޔާސަތުން ވާހަކަދެއްކެވުން:

އާދެ ދެން އަޅުގަނޑު ވޯޓަށް އަހާލާނަން. މިހާރު ހުށަހެޅިފައި މިއޮންނަނީ 2 ހުށަހެޅުމެއް. އެއީ އެއް ހުށަހެޅުމަކީ ރޮޒެއިނާގެ ހުށަހެޅުން. ރޮޒެއިނާ ހުށަހަޅުއްވާފައި މިވަނީ މިހާރު މި ޤަރާރު އޮތްގޮތަށް ފާސްކުރަން ފެންނަކަމަށް މަޖިލީހުގެ ތަޅުމަށް ފޮނުވަން. އެހެންވީމަ، މި ހުށަހެޅުމަށް ތާއީދުކުރައްވާ މެންބަރުން ވޯޓުދެއްވުން އެދެން. އެހެންވީމަ 5 މެންބަންގެ ވޯޓުން އެގޮތަށް ނިމުނީކަމަށް ބަލަން. އެއީ ހާޒިރުވެވަޑައިގެން މިތިއްބެވީ ހުޅުހެންވޭރު ދާއިރާގެ މެންބަރު މޫސާ މަނިކު، މެދުހެންވޭރު ދާއިރާގެ މެންބަރު ޢަލީ އާޒިމް، ވެލިދޫ ދާއިރާގެ މެންބަރު ޢަލީ މުޙައްމަދު އަދި ދާންދޫ ދާއިރާގެ ރިޔާޟް، އިސްދޫ ދާއިރާގެ މެންބަރު ރޮޒެއިނާ އަދި ގެމަނަފުށީ ދާއިރާގެ މެންބަރު އިލްހާމް، ތިނަދޫ ދާއިރާގެ މެންބަރު ގަސަމް، ހިތަދޫ މެދު ދާއިރާގެ މެންބަރު މުޙައްމަދު ރަޝީދު އަދި މާވަށު ދާއިރާގެ މެންބަރު ޢަޒީ އަދި މީގެ އިތުރުން އަޅުގަނޑު ތުޅާދޫ ދާއިރާގެ މެންބަރު ނާޒިމް. އެހެންވީމަ، އަޅުގަނޑު ވޯޓެއް ނުދެން. އެހެންނަމަވެސް، އަޅުގަނޑު ވެސް ހާޒިރުވި މެންބަރުންގެ ނަންތައް އަޅުގަނޑު ދަންނަވާލީ. ދެން ރެކޯޑަށްޓަކައި އަނެއްކޮޅަށް ވެސް ވޯޓު އެހުމަށް މޫސަ އެދިވަޑައިގަންނަވާތީ އަޅުގަނޑު އެގޮތަށް ވެސް ވޯޓު އަހާލާނަން. މިހާރު މޫސަގެ ހުށަހެޅުމުގައި މިވަނީ ގޭންގް ކުށްތައް މަނާކުރުމުގެ ބިލާ ޓެކްސްގެ 2 ބިލު މި ޤަރާރުގައި ހިމަނައިގެން ފާސްކުރަން ތަޅުމަށް ފޮނުވަން. މި ހުށަހެޅުމަށް ތާއީދުކުރައްވާ މެންބަރުން ވޯޓުދެއްވުން އެދެން. 4. އެހެންވީމަ، ކުރީގެ ހުށަހެޅުން ފާސްވެފައި މިއޮތީ. ވޯޓުދެއްވި މެންބަރުންނަކީ: މޫސާ މަނިކު، ރިޔާޟް، ގަސަމް، މުޙައްމަދު ރަޝީދު. ރެކޯޑަށްޓަކައި ހަމަ ދަންނަވާލީ. ދެން، ތިބި މެންބަރުން ވޯޓުދެއްވާފައި ވަނީ ކުރީގެ ވޯޓަށް. އެހެންކަމުން، މިހިސާބުން މި ބައްދަލުވުން ނިންމާލާނަން. މިއީ ހަމައެކަނި މިކަމަށް ބޭއްވުނު ބައްދަލުވުމަކަށް ވާތީ އިތުރު ކަމެއް އެޖެންޑާކުރުން ވެސް ނެތީ. އިތުރު ބައްދަލުވުންތައް ވެސް ކުރިއަށްދާތީއާ ވެސް އެކީ ޖަލްސާ ކުރިއަށްދާތީ. ޝުކުރިއްޔާ.

\_\_\_\_\_\_\_\_\_\_\_\_\_